Referat fra ekstraordinær generalforsamling

Ny Hagested - Trønninge Vandværk

d. 11.10.2018

Fra bestyrelsen deltog: Lena Moe, Lennart Balle, Peter Fabricius, Ulrik Husher og Birgitte Grünfeld

Der var 16 fremmødte andelshavere.

# Velkommen

Bestyrelsen bød velkommen og præsenterede sig selv.

# Valg af dirigent

Bestyrelsen foreslog Svend Erik Hansen, som er formand for Nyrup Vandværk. Blev valgt uden modkandidat.

# Orientering om bestyrelsens arbejde siden tiltrædelsen d. 26.04.18.

Lena orienterede om bestyrelsens arbejde siden tiltrædelsen d. 26.04.18.

Bestyrelsen har arbejdet på to fronter:

1. Sikring af driften. Det vil sige sørge for at vi overholder alle vores forpligtelser i forhold til andelshaverne, myndigheder og andre samarbejdspartnere. Dette vil vi ikke gøre så meget ud af i aften, men gemme til den ordinære generalforsamling.
2. Udredning af forhold, som vedrører den gamle bestyrelse. Det er det, vi vil fortælle om i aften.

Vi har under udredningen rådført os og fået stor hjælp af Danske Vandværker, som vi er medlem af, både hvad angår juridiske og tekniske spørgsmål. Vi har også i et vist omfang søgt anden sagkyndig rådgivning.

Ved overtagelse af bestyrelsesposter vil det normalt være muligt at få en overdragelse af opgaver fra tidligere bestyrelsesmedlemmer. Det er det, der sikrer kontinuitet i ledelsen og driften. Det har vi været lidt udfordret på, idet det ikke har været muligt at få kontakt med den tidligere kasserer. Vi har derfor på mange områder stået på næsten bar bund i forhold til at genskabe strukturer, dokumenter, aftaler og hændelsesforløb. Vi er glade for at Peter Fabricius har kunnet kaste lys over nogle af tingene.

Formanden gjorde status på hvor langt bestyrelsen er nået og der vil på den ordinære generalforsamling blive fulgt op på sagen. Til den ordinære generalforsamling vil der desuden være følgende punkter:

* Forslag til vedtægtsændringer. Vedtagelsen skal først til behandling på en ordinær generalforsamling, derfor er det ikke et punkt i aften.
* Orientere om hvordan vi har tilrettelagt en mere systematisk driftsituation, som sikrer større indblik og overblik internt i bestyrelsen og større gennemsigtighed for andelshaverne med bestyrelsens arbejde.

Afslutningvist sagde formanden:

"Generelt vil jeg sige, at vandværker er sårbare, når så få andelshavere følger med og når bestyrelsen mangler kontinuitet i arbejdet pga. for mange udskiftninger og manglende faste procedurer for bestyrelsesarbejdet. Det sidste kan og vil vi som bestyrelse rette op på. Vores drikkevand er dyrebart og det er vigtigt at andelshaverne viser interesse og møder op til generalforsamlingen"

Spørgsmål fra de fremmødte blev besvaret:

**Spørgsmål**: “Har I lukket dankort og adgang til kontoen m.m. for den tidligere kasserer”

**Svar**: “Ja, banken var dog nogle dage om at reagere på vores henvendelse.”

**Spørgsmål**: “Kender I årsagen til at bilag fra 2018 ikke er afleveret?”

**Svar**: “Nej, det ved vi ikke.”

# Nye vandmålere

Birgitte redegjorde for planerne om at udskifte vandmålerne.

1. Vandværkets nuværende mekaniske vandmålere skal udskiftes. Størstedelen (169 ud af 222 målere) er fra 2007 og der er foretaget stikprøvekontrol i 2014, som forlængede deres levetid fra 6 år til 9 år. Yderligere 32 er faldet for den nugældende 9 års levetid og skal enten udskiftes eller der skal foretages stikprøvekontrol, for at afgøre om deres levetid kan forlænges med yderligere 3 år. Bestyrelsen anbefaler at de udskiftes, da målerpartiet er for lille til, at stikprøveudtagning giver mening.
2. Valget af nye målere står mellem at fortsætte med mekaniske vandmålere, som i dag eller at udskifte til elektroniske vandmålere.
3. Den bedst egnede elektroniske vandmåler er Kamstrup Multical 21, som er blevet meget konkurrencedygtig mht. pris og har en forventet levetid på 16 år. Den har en fordel i forbindelse med fejlfinding og aflæsning, idet der er mulighed for at fjernaflæse målerne med ”DriveBy udstyr”.
4. Prisforskellen på selve måleren er på ca. kr. 500,-. Smedens arbejde er den største udgift og er forventeligt det samme uafhængigt af målertype. Udgifterne afholdes af Vandværket.
5. Bestyrelsen anbefaler at udskifte alle de eksisterende mekaniske vandmålere til elektroniske målere. Arbejdet vil blive igangsat i 2019. Der skal stemmes om dette.

Der var flere spørgsmål og kommentarer fra salen.

**Spørgsmål**: “Vil I hente tilbud fra flere smede?”

**Svar**: “Det vil vi gøre”

**Spørgsmål**: “Vil I sørge for at smedens får adgang til kort, så der ikke graves unødigt, som den gang målerbrøndene blev etableret.”

**Svar**: “Vi har digitale kort nu, men i forbindelse med målerudskiftning skal der som udgangspunkt ikke graves. Arbejdet foregår i målerbrønden eller i huset, afhængig af hvor måleren er placeret.”

**Spørgsmål**: “Er det muligt at få et indvendigt display, så man kan aflæse sin måler på det? Er der andre muligheder for fjernaflæsning (App, online)?”

**Svar**: “Prisen på modtagere kan blive temmelig høj, men vi kan undersøge mulighederne.”

**Spørgsmål**: ”Ros til bestyrelsen for at tage punktet op på generalforsamlingen. Kalkknuseren blev besluttet uden orientering.”

**Kommentarer**: “Anbefaler elektroniske målere pga. målerens lange levetid. Prisforskellen på selve måleren er meget lille og smedens regning er den største udgift.”

Bestyrelsens forslag blev sendt til afstemning. Alle fremmødte stemte for, at vi ved næste målerudskiftning installerer elektroniske målere.

# Eventuelt

Der var spørgsmål til kalkknuseren, som blev installeret på vandværket for knapt to år siden.

Ingen af de fremmødte har bemærket at den har en effekt, ej heller at vi som et forsøg har haft den slukket de sidste 3 uger.

**Lena**: “Vi har haft besøg af firmaet og kontrolleret om den var korrekt monteret. Vi gør indsigelse inden garantiperioden udløber i november 18.”

Flere spørger til virkningen.

**Spørgsmål**: “Nogle vandværker bruger decideret afkalkningsanlæg. Er det noget bestyrelsen vil arbejde for?”

**Svar**: “Ønsket er noteret.”

Referent

Birgitte Grünfeld